↵ Lørdag var der liv og glade dage på Aalborg Havnefront, hvor der for femte gang var Udsattedag. En dag, der har til formål at sætte fokus på forholdene for de udsatte, og hvor alle kunne møde op for at få et indblik i de udfordringer, som nordjyske udsatte møder i hverdagen. Der er behov for sådan en dag – mange gør sig nemlig forestillinger om, hvordan hverdagen er som udsat, uden egentlig at vide noget om det. -Der er rigtig mange mennesker, som har fordomme om udsatte, siger Heidi Vinther Mortensen, der er formand for SAND Nordjylland, som er en organisation for hjemløse. Ved arrangementet debatterede et panel bestående af udsatte borgere, mens politikerne, som jo ellers normalt får lov at tage ordet, var forvist til rollen som mikrofonholdere. Derudover var der livemusik samt hoppeborg til børnene. - Vi vil gerne vise, at de udsatte bare er mennesker, som også gerne vil have det sjovt og have en festlig dag med sang, musik og høvdingebold, siger Heidi Vinther Mortensen. Det er SAND – De hjemløses landsorganisation og Udsatterådet i Aalborg, som arrangerer Udsattedag.
Særlig dag for udsatte skal gøre op med fordomme og sætte fokus på udsattes vilkår.